दीपोत्सव कार्यक्रम के पश्चात मुख्यमंत्री योगी आदित्यनाथ एवं दक्षिण कोरिया की प्रथम महिला किमजोंग-सुक ने नया घाट पर सरयू का पूजन किया, आरती की और सरयू में दीपदान किया। दीपोत्सव कार्यक्रम की यह विशेषता रही कि दक्षिण कोरिया के राजवंश ने यहां यह सिद्ध किया कि उसका अयोध्या से अत्यंत गहरा लगाव है। दक्षिण कोरिया ने अयोध्या के विकास में बहुत पहले से ही अपना योगदान सुनिश्‍चित किया था, लेकिन दुर्भाग्य से उत्तर प्रदेश की मुलायम सिंह यादव, मायावती और अखिलेश यादव सरकार की मुस्लिम तुष्टिकरण की नीति के कारण यह संभव नहीं हो सका, अब भाजपा की सरकार में यह सब शुरू हुआ है, जो अयोध्या के अतीव विकास के रूपमें देखने को मिलेगा। इस अवसर पर उप मुख्यमंत्री केशव प्रसाद मौर्य, डॉ दिनेश शर्मा, नगर विकास मंत्री सुरेश कुमार खन्ना, औद्योगिक विकास मंत्री सतीश महाना, संस्कृति मंत्री लक्ष्मीनारायण चौधरी, राज्य के अनेक मंत्री, अयोध्या के सांसद लल्लू सिंह, जनप्रतिनिधि, दक्षिण कोरिया के पर्यटन व संस्कृति मंत्री डू-जांग-ह्वान एवं राजदूत, शासन-प्रशासन के अधिकारी उपस्थित थे।